RO
23.1.2023
Jurnalul Oficial al Uniunii Europene
C 23/3
(12) Promovarea și punerea în aplicare a declarației reprezintă un angajament și o responsabilitate politice comune ale UE și ale statelor sale membre, în limitele competențelor lor respective și cu respectarea deplină a dreptului UE.
Comisia va raporta periodic Parlamentului și Consiliului cu privire la progresele înregistrate.
Statele membre și Comisia ar trebui să țină seama de principiile și drepturile digitale prevăzute în prezenta declarație atunci când cooperează în vederea realizării obiectivelor generale stabilite în Decizia privind „Programul de politică pentru 2030 privind deceniul digital”.
Declarația privind drepturile și principiile digitale pentru deceniul digital Ne propunem să promovăm un mod european de transformare digitală, punând oamenii în centrul atenției, bazat pe valorile europene și pe drepturile fundamentale ale UE, reafirmând drepturile universale ale omului și aducând beneficii tuturor persoanelor, întreprinderilor și societății în ansamblu.
Declarăm, prin urmare: CAPITOLUL I O transformare digitală centrată pe oameni 1.
Oamenii se află în centrul transformării digitale din Uniunea Europeană.
Rolul tehnologiei ar trebui să fie acela de a servi și de a aduce beneficii tuturor oamenilor care trăiesc în UE și de a le permite acestora să își urmeze aspirațiile cu respectarea deplină a securității și a drepturilor lor fundamentale.
Ne angajăm: a) să consolidăm cadrul democratic pentru o transformare digitală care să aducă beneficii tuturor și să îmbunătățească viața tuturor oamenilor care trăiesc în UE; b) să luăm măsurile necesare pentru a ne asigura că atât valorile UE, cât și drepturile persoanelor, astfel cum sunt recunoscute de dreptul UE, sunt respectate atât în mediul online, cât și offline; c) să promovăm și să asigurăm o acțiune responsabilă și diligentă din partea tuturor actorilor, publici și privați, în mediul digital; d) să promovăm activ această viziune a transformării digitale, inclusiv în relațiile noastre internaționale.
CAPITOLUL II Solidaritate și incluziune 2.
Tehnologia ar trebui utilizată pentru a uni oamenii, și nu pentru a-i diviza.
Transformarea digitală ar trebui să contribuie la o societate și o economie echitabile și favorabile incluziunii în UE.
Ne angajăm: a) să ne asigurăm că proiectarea, dezvoltarea, implementarea și utilizarea soluțiilor tehnologice respectă drepturile fundamentale, permit exercitarea acestora și promovează solidaritatea și incluziunea; b) să facem tot posibilul pentru ca transformarea digitală să nu lase pe nimeni în urmă.
Aceasta ar trebui să aducă beneficii tuturor, să realizeze echilibrul de gen și să includă în special persoanele în vârstă, persoanele care locuiesc în zone rurale, persoanele cu dizabilități sau persoanele marginalizate, vulnerabile ori private de drepturi și pe aceia care acționează în numele lor.
Aceasta ar trebui, de asemenea, să promoveze diversitatea culturală și lingvistică; c) să elaborăm cadre adecvate astfel încât toți actorii de pe piață care beneficiază de transformarea digitală să își asume responsabilitățile sociale care le revin și să contribuie în mod echitabil și proporțional la costurile bunurilor, serviciilor și infrastructurilor publice, în beneficiul tuturor oamenilor care trăiesc în UE.
Conectivitate 3.
Fiecare persoană, oriunde în UE, ar trebui să aibă acces la conectivitate digitală de mare viteză și la prețuri accesibile.
Ne angajăm: a) să asigurăm accesul la conectivitate de înaltă calitate, cu acces la internet disponibil, pentru toți cetățenii, oriunde în UE, inclusiv pentru cei cu venituri mici;